
	
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595



РЕШЕНИЕ
№ РН-23-25-005

	Днес, 17.03.2025 г., Комисията за противодействие на корупцията /КПК/, в състав:

	За председател: Антон Славчев
	Член: Антоанета Цонкова
		Член: Пламен Йоцов
	Член: Силвия Къдрева
	
У С Т А Н О В И:

	Проверката е по реда на чл. 13, ал. 1, т. 8 от Закона за противодействие на корупцията (ЗПК) във връзка с § 7, ал. 2 от Преходните и заключителните разпоредби (ПЗР) на ЗПК и е образувана въз основа на Решение № КИ-050/03.02.2025 г. на Комисия за противодействие на корупцията (КПК) по сигнал с рег. № С-23/09.01.2025 г.
	Проверката е образувана срещу Иванка Делева – общински съветник в Общински съвет М. за мандат 2023 – 2027 г.
	По същество в сигнала се твърди, че Иванка Делева освен, че е общински съветник и заместник – председател на Общински съвет М. е и началник на отдел „Контрол на храните“ към Областна дирекция по безопасност на храните – М. Посочва се също, че като началник на отдел в ОБДХ – М., Делева може да прави и изисква проверки и инспекции в обекти за производство, съхранение и търговия с храни, като се твърди, че синът й Д. Д. притежава именно такъв обект - цех за месопреработка и месарски магазин в града. Изказва се мнение, че като началник на отдел „Контрол на храните“ към Областна дирекция безопасност на храните – М., Делева може да оказва влияние при извършването на проверките, както в търговските и производствени обекти на сина си, така и на негови конкуренти в областта.   
	С Решение № КИ-050/03.02.2024 г. Комисия за противодействие на корупцията е приела, че липсват основания за образуване на производство за конфликт на интереси по сигнал с рег. № С-23/03.02.2025 г. срещу Иванка Делева, в качеството й на началник отдел в Областна дирекция по безопасност на храните – М. (ОБДХ-М.), поради липса на лице, заемащо публична длъжност по смисъла на чл. 6, ал. 1 от ЗПК и препраща в тази му част сигнала по компетентност на директора на ОБДХ-М.
	С писмо с изх. № КПК-257-3/21.02.2025 г. на КПК сигнал с рег. № С-23/09.01.2025 г. на КПК е изпратен по компетентност на директора на ОБДХ-М. в частта, касаеща упражнените правомощия от страна на Иванка Д Делева, в качеството й на началник отдел в ОБДХ-М. и лице по § 2, ал. 1, т. 1 от ДР на ЗПК.
	В отговор с писмо с вх. № КПК-257-7/04.03.2025 г. директорът на ОБДХ-М. удостоверява, че в резултат на извършена проверка по сигнал с рег. № С-23/09.01.2025 г. на КПК срещу Иванка Делева, в качеството й на началник отдел „Контрол на храните“ в ОБДХ-М. не е установен конфликт на интереси, както и несъвместимост по чл. 7, ал. 2, т. 4 от Закона за държавния служител.






	От председателя на Постоянната комисия за борба с корупцията и конфликт на интереси  при Общински съвет М. са изискани и с писмо с вх.№ КПК-257-5/26.02.2025 г. на КПК са представени: клетвен лист на Иванка Делева от 07.11.2023  г. и декларация по чл. 49, ал. 1, т. 1 от ЗПК.
	От директора на ОБДХ-М. са изискани и с писмо с вх.№ КПК-257-6/04.03.2025 г. на КПК са представени: Заповед № 147/29.03.2004 г. на Генералния директор на Национална ветеринарномедицинска служба – София, Декларация по чл. 7 от Закона за държавния служител на Иванка Делева от 24.03.2004 г., Заповед № ОСПП-5/31.03.2011 г. на Изпълнителния директор на Българска агенция по безопасност на храните, длъжностна характеристика на Иванка Делева – началник на отдел „Контрол на храните“ при ОБДХ-М.
	Служебно е извършена справка в Регистър НБД „Население“ и в Търговски регистър и регистър на юридическите лица с нестопанска цел (ТРРЮЛНЦ).

В хода на проверката по сигнала Комисията установи следното от фактическа страна:

	Сигналът е подаден от лице, с посочени три имена, адрес и е подписан.
	Иванка  Делева е избрана за общински съветник в Общински съвет М. за мандат 2023-2027 г. и е положила  клетва като общински съветник на 07.11.2023 г.
	На 07.11.2023 г. Иванка Делева в качеството си на общински съветник в Общински съвет М. мандат 2023-2027 г. е подал декларация по чл. 49, ал. 1 от ЗПК, в която е декларирал, че към датата на назначаването й на длъжността, не заема друга длъжност, която съгласно Конституцията или друг специален закон е несъвместима с положението й на лице, заемащо публична длъжност.
	Иванка Делева заема длъжността „главен инспектор“ в Дирекция „Ветеринарен санитарен контрол“ гр. М. по силата на Заповед № 147/29.03.2004 г. на Генералния директор на Национална ветеринарномедицинска служба – София.
	Със Заповед № ОСПП-5/31.03.2011 г. на Изпълнителния директор на Българска агенция по безопасност на храните Иванка Делева е преназначена на длъжността началник отдел „Контрол на храните“ при  ОБДХ-М., считано от 01.04.2011 г.

При така установената фактическа обстановка Комисията стигна до следните правни изводи:

	Сигналът е подаден от лице, идентифицирано по реда на чл. 62, ал. 2 от ЗПК във връзка с чл. 15, ал. 2 от Закона за защита на лицата, подаващи сигнали или публично оповестяващи информация за нарушения (ЗЗЛПСПОИН).
	Иванка Делева, в качеството си на общински съветник в Общински съвет М. мандат 2023-2027 г. е лице, заемащо публична длъжност по смисъла на чл. 6, ал. 1, т. 32 от ЗПК (обн. ДВ. Брой 84 от 06.10.2023 г.).
	Съобразно разпоредбата на чл. 50, ал. 1 от ЗПК, при заемането на публична длъжност, за която с Конституцията или със закон са установени несъвместимости, лицето е задължено да подаде пред органа по избора или назначаването или пред съответната комисия за лице по чл. 90, ал. 2, т. 1 и т. 3 от ЗПК декларация за несъвместимост в едномесечен срок от заемане на длъжността.
	Иванка Делева в качеството си на общински съветник в Общински съвет М. (мандат 2023-2027 г.) е подала Декларация за несъвместимост по чл. 49, ал. 1, т. 1 от ЗПК, в която декларира, че не заема друга длъжност и не извършва дейност, която съгласно Конституцията или специален закон е несъвместима с положението й на лице, заемащо публична длъжност.
	Съгласно разпоредбата на чл. 13, ал. 1, т. 8 от ЗПК, Комисията проверява сигнали във връзка с декларациите за несъвместимост на лицата, заемащи публични длъжности, като при установена несъвместимост - сезира органа по избора или назначаването им за предприемане на съответните действия. С оглед изложеното по отношение на Иванка Делева като общински съветник в Общински съвет М. и лице, заемащо публична длъжност по чл. 6, ал. 1, т. 32 от ЗПК, Комисията е компетентна да извърши проверка във връзка с наличието или липсата на несъвместимост. 
	Несъвместимостта по смисъла на § 1, т. 4 от ДР на ЗПК съставлява съвместяването на изпълнението на определена публична длъжност с изпълнението на друга длъжност или извършването на определена дейност, които съгласно Конституцията или закон са несъвместими с положението на лицето, като заемащо публична длъжност по чл. 6, ал. 1 от ЗПК. Целта на института на несъвместимостта е превантивна – да се предотврати възможността за възникване на колизия между евентуален частен интерес и държавния интерес, да се предотвратят още преди започване изпълнението на длъжността всякакви възможни влияния, които биха накърнили обществения интерес, доколкото несъвместимостта засяга именно безпристрастното изпълнение на публичната длъжност в обществен интерес. Закона за противодействие на корупцията не посочва самостоятелни основания за несъвместимост на изчерпателно изброените в чл. 6, ал. 1 от ЗПК длъжности. Поради разнородността на правомощията, произтичащи от различните длъжности, за всяка от последните са налице и различни предпоставки за възникване на несъвместимост.
	С оглед основните характеристики на несъвместимостта като институт на правото, настоящата проверка изисква извършване на индивидуална и диференцирана преценка касателно предпоставките за несъвместимост, относими към конкретния случай. Нарушение може да се установи само и доколкото установените фактически положения съвпадат с хипотезата на съдържащите се в специалните закони ограничения и забрани. Затова при практическото прилагане на института е необходимо точно да се установи кои са приложимите разпоредби от Конституцията или от специалните закони, да се съпостави фактическата обстановка с възведените в тях забрани, за да се направи обоснован извод за наличието на нарушение, водещо до несъвместимост. В тази връзка и предвид служебното положение на Иванка Делева като общински съветник в Общински съвет М., приложение досежно наличието или липсата на несъвместимост по отношение на същата намират разпоредбите както на Закона за местното самоуправление и местната администрация (ЗМСМА).
Съгласно разпоредбата на чл. 34, ал. 5 от ЗМСМА общинският съветник не може: да бъде член на управителен, надзорен или контролен съвет, съвет на директорите, контрольор, управител, прокурист, търговски пълномощник, синдик или ликвидатор на търговски дружества с общинско участие или директор на общинско предприятие; да заема длъжност като общински съветник или подобна длъжност в друга държава - членка на Европейския съюз, както и да извършва дейности, които водят до нарушаване на забрана или ограничение по глава осма, раздел ІІ от Закона за противодействие на корупцията.
	С оглед на твърденията в сигнала е установено, че Иванка Делева заема длъжността началник отдел „Контрол на храните“ при  ОБДХ-М. а по силата на Заповед № ОСПП-5/31.03.2011 г. на Изпълнителния директор на Българска агенция по безопасност на храните, считано от 01.04.2011 г.
От извършената служебна справка в Търговски регистър и регистър на юридическите лица с нестопанска цел не се установява Иванка Делева да има участие в търговски дружества.
Обстоятелството, че Иванка Дончева Делева, като общински съветник не е член на управителен, надзорен или контролен съвет, съвет на директорите, контрольор, управител, прокурист, търговски пълномощник, синдик или ликвидатор на търговски дружества с общинско участие или директор на общинско предприятие изключва приложимостта на ограниченията въведени с разпоредбата на чл. 34, ал. 5 от ЗМСМА и налага извод за липсата на несъвместимост със заеманата длъжност.
С оглед на установеното, не може да се направи обоснован извод за наличие на несъвместимост по чл. 34, ал. 5 от ЗМСМА по отношение на Иванка Делева, в качеството й на общински съветник в Общински съвет М. и заеманата от нея длъжност началник отдел „Контрол на храните“ при  ОБДХ-М.
	
	Във връзка с гореизложеното, на основание чл. 13, ал. 1, т. т. 8 от ЗПК във вр. с § 7, ал. 2 от ПЗР на ЗПК, Комисията за противодействие на корупцията,

РЕШИ:


НЕ УСТАНОВЯВА НЕСЪВМЕСТИМОСТ по отношение на Иванка Делева с ЕГН ***********, общински съветник в Общински съвет М. и лице, заемащо публична длъжност по смисъла на чл. 6, ал. 1, т. 32 от ЗПК, във връзка със заеманата от нея длъжност „началник отдел „Контрол на храните“ при  ОБДХ-М.




	КОМИСИЯ:

ЗА ПРЕДСЕДАТЕЛ:……………………….…./АНТОН СЛАВЧЕВ/

ЧЛЕН:………………………………..…../АНТОАНЕТА ЦОНКОВА/

ЧЛЕН:…………………...…………….................../ПЛАМЕН ЙОЦОВ/

ЧЛЕН:……….……………………………….…/СИЛВИЯ КЪДРЕВА/





 

